Brasilië hou opmars om president te beskerm – praag.co.za
Brasilië hou opmars om president te beskerm
Ondersteuners van die beleërde pres. Dilma Rousseff het Woensdag van oor die hele Brasilië opgemars om te protesteer teen wat hulle as ’n “staatsgreep” beskou wat daarop gemik is om haar tot ’n val te bring.
Die linkse leier kan moontlik in ’n staat van beskuldiging gestel word, het AFP berig.
“Daar sal geen staatsgreep wees nie!” het duisende betogers in Sao Paulo geskree, waarvan die meeste in die rooi hemde van Rousseff se Werkers­party (PT) geklee was.
Pro-regeringsbyeenkomste, wat hoofsaaklik deur Brasilië se magtige vakbonde gereël is, is ook in ander stede insluitende Rio de Janeiro en die hoofstad, Brasilia, gehou.
Enige sprake van ’n staatsgreep bring Brasilië se militêre diktator­skap van 1964 tot 1985 in herinnering. Rousseff, ’n voormalige linkse guerrilla­-stryder, was destyds vir twee jaar in aanhouding en is gemartel.
Woensdag se betogings was die eerste sedert die laerhuis van die Brasiliaanse parlement se speaker, Eduardo Cunha, op 2 Desember ’n versoek van die opposisie aanvaar het om Rousseff in ’n staat van beskul­diging te stel.
Die president word van “begrotings-maneuvers” beskuldig, wat volgens haar deur vorige regerings aanvaar is. Haar opponente meen egter dit is onwettig.
Brasilië is deel van BRICS.
Skrywer praagGepubliseer op 18 Desember 2015 Kategorieë Internasionale nuus, NuusSleutelwoord Brasilië, BRICS, Dilma Rousseff, staatsgreep
Vorige Vorige artikel: Veiligheidsraad aanvaar resolusie teen ISIS-finansiering
Volgende Volgende artikel: Rwanda stem oor derde termyn vir president